Iċ-Ċentru tal-Pitkalija f'Ta' Qali huwa l-post fejn frott u ħaxix mkabbra lokalment huma depożitati mill-bdiewa tagħna sabiex eventwalment jaslu għand il-konsumatur. Qabel jasal għand il-konsumatur, il-prodott agrikolu jgħaddi f'idejn il-pitkal, fejn imbagħad jinbiegħ permezz t'irkant mill-pitkali lill-bejjiegħa liċenzjati magħrufa aħjar bħala hawkers. Min-naħa tiegħu, il-hawker iwassal il-prodott għand il-konsumatur. Il-kumpless innifsu jikkonsisti fi tliet barrakki kbar, stazzjon fejn isir il-ħasil tal-kaxxi, organizzazzjoni tal-produtturi u blokk amministrattiv. Tnejn minn dawk il-barrakki jakkomodaw 16-il pitkal, li huma amministrati mill-Pitkalija filwaqt li t-tielet barrakka hija amministrata mill-bdiewa ċentralizzata tal-kooperattiva. Il-Pitkalija tkun miftuħa ħamest ijiem fil-gimgħa fejn ġeneralment il-ġranet tat-Tnejn u l-Ħamis isir l-irkant tal-frott u l-ħxejjex prodotti mill-bdiewa tagħna. Mal-bidla tal-amministrazzjoni fl-2013 ġejna affaċċjati b'sitwazzjoni ta' telqa kbira fil-Pitkalija. Kien għalhekk li nħass il-bżonn li nirriformaw u nirristrutturaw iċ-Ċentru tal-Pitkalija. L-aktar tliet inizjattivi importanti li seħħew f'dawn l-aħħar snin kienu l-garanzija bankarja li ħabbarna fil-bidu tas-sena 2015, iż-żieda ta' kaxxi tal-pitkala skont il-ħtieġa u issa nistgħu wkoll ngħidu li beda x-xogħol fuq l-infrastruttura tal-Pitkalija. Fl-aħħar tal-2014 inħass il-bżonn li nimplimentaw is-sistema ta' garanzija bankarja, u dan sabiex il-bidwi jserraħ rasu li jiġri x'jiġri huwa ser jitħallas tal-prodott tiegħu. Fl-2015, intlaħaq ftehim mal-banek kummerċjali, u fost l-oħrajn, ix-xerrejja bdew iħallsu lill-pitkala direttament u l-pitkala jridu jiddepożitaw dawn il-flus fil-kont bankarju tal-Pitkalija. Imbagħad l-amministrazzjoni tal-Pitkalija tieħu ħsieb tqassam dawn il-flus lill-bdiewa. Il-Pitkala ġew mitluba jagħmlu garanzija bankarja li tkopri bejn wieħed u ieħor it-transazzjonijiet ta' xahar, biex b'hekk il-bidwi jkun ċert li dejjem se jitħallas tax-xogħol tiegħu. Fil-Pitkalija jinbiegħ kull tip ta' prodott agrikolu li jitkabbar f'Malta, naturalment skont l-istaġun. Fis-sajf l-ammont ta' prodotti li jidħol fil-Pitkalija jiżdied mhux ftit minħabba l-frott tas-sajf. Minħabba din iż-żieda fil-prodott, meta jibda joqrob is-sajf dejjem tiżdied id-domanda għall-kaxxi l-ħodor. Dawn il-kaxxi jinġiebu l-Pitkalija mingħand ix-xerrejja, jitnaddfu mill-ħaddiema tal-Pitkalija u jinġabru mill-bdiewa li mbagħad jeħduhom lura fl-għelieqi tagħhom sabiex jerġa' jibda ċiklu tal-bejgħ. Il-proċedura li biha qabel kienu jinxtraw dawn il-kaxxi kienet li minn żmien għal żmien jinħareġ tender sabiex jinxtaw kaxxi ġodda. Dan il-proċess kien jieħu fit-tul ħafna u kien għalhekk li nħasset il-ħtieġa li l-proċess li bih jinxtraw kaxxi ġodda jinbidel. Fil-fatt issa nħareġ tender wieħed fejn l-amministrazzjoni tal-Pitkalija tista' tordna skont il-ħtieġa u d-domanda li jkun hemm u mhux jinħareġ tender għal kull darba li jinxtraw dawn il-kaxxi. Fl-2016 inxtraw 92,500 kaxxa ġodda b'investiment totali ta' kwazi €500,000. It-toroq interni tal-Pitkalija ddeterjoraw serjament anki minħabba l-fatt li għall-kważi 40 sena qatt ma sar xi tip ta' investiment fl-infrastruttura tal-Pitkalija. It-toroq saru ta' inkonvenjent għal dawk in-nies kollha li jagħmlu użu mill-Pitkalija. Kien għalhekk li nħareġ tender sabiex dawn it-toroq jingħataw it-tarmak. It-tender ġie allokat u fil-fatt il-kuntrattur diġà beda jaħdem fuq dawn it-toroq. Fil-ġimgħat li ġejjin ser naraw titjib fit-toroq tal-Pitkalija u anki fis-sistema tad-distribuzzjoni tal-ilma peress li waqt ix-xogħlijiet inizjali inkixfu ħsarat konsiderevoli. Bl-għajnuna tal- Korporazzjoni għas-Servizzi tal-Ilma din l-infrastruttura se tinbidel kompletament. Dan il-proġett ser isir b'investiment ta' ftit inqas minn €600,000. Il-Pitkalija hija parti importanti mit-tradizzjoni ta' Malta u huwa għalhekk li hemm bżonn li l-Pitkalija timxi maż-żminijiet sabiex il-prodott agrikolu Malti u Għawdxi jiġi mogħti l-valur li ħaqqu!